Her rømmer den bevæpnede gullraneren
Det var dramatiske scener som utspilte seg i den sørsvenske byen Ängeholm i Skåne lørdag formiddag. Mens borgerne ruslet rundt i gågaten i byen, tok tre maskerte og bevæpnede ranere seg inn i gullsmedbutikken Guldbutiken. I forbindelse med ranet ble tre menn skutt da ranerne løsnet flere skudd mot folkemengden. To av dem skal ha blitt truffet i benene, mens én ble skutt i magen. BAKGRUNN: Tre forbipasserende skutt under gullsmedran i SverigeHelsingborg Dagblad siterer sykehuset hvor de tre mennene er innlagt på at ranerne brukte både skarpladde våpen og soft-gun. Samme avis skriver at ranerne fikk med seg gull fra butikken, men det er foreløpig uklart hvor mye og hvilken verdi gullet har. På bildet en forbipasserende har tatt, ser man to menn ved en sykkel som har stoppet opp for å se hva som skjer i butikken. Det er imidlertid uklart om noen av disse mennene er blant de skadede.Aftonbladet har vært i kontakt med en politimann, som tilfeldigvis møtte ranerne før ranet. Han syklet med sine to barn på vei til et bursdagsselskap da de møtte den oransjefargede mopeden. - Vi måtte styre unna for ikke å bli påkjørt, sier han. Politimannen sier at han reagerte på at det ikke var registreringsskilter på mopeden, samt at det satt tre personer på den. Da mopeden passerte politimannen og barna hans, snudde en av ranerne seg og så seg tilbake. - Også føreren så i speilet. Jeg oppfattet det som om de ville forsikre seg om at vi ikke fulgte etter, sier han til Aftonbladet.På bildet som er tatt av den forbipasserende utenfor gullsmeden står den samme oransjefargede mopeden parkert utenfor, med snuten bort fra butikken. Etter ranet forlot de tre ranerne åstedet på denne, men slengte den fra seg etter kort tid. Politimannen som observerte ranerne, sier at han også så den sorte Audien politiet mener ranerne rømte videre i etter å ha forlatt mopeden like ved stedet bilen sto parkert. - Den sto parkert på en rar måte langs veien. Jeg sa til mine barn: «Hvorfor har de parkert her»?, sier han.Etter å ha levert barna i bursdagsselskapet, syklet politimannen tilbake den samme veien. Audien var borte, men 20 meter lenger borte lå den oransje mopeden henslengt. Politimannen sier til Aftonbladet at han nå angrer bittert på at han ikke noterte seg registreringsnummeret på den sorte Audien som nå er etterlyst og blir jaktet på. Politiet advarer nå folk for de tre ranerne, og beskriver dem som desperate og farlige. - Om man støter på dem skal man ikke nærme seg dem uten å ringe politiet først, sier Anders Ekberg ved Ängelholm-politiet til avisen.
Iført motorsykkelhjelm og mørke klær forlater en av de tre ranerne gullsmedbutikken de nettopp har ranet. I hånden holder han en pistol.